Document ID: 32007D0068

KOMISJONI OTSUS,
18. detsember 2006,
Läti Vabariigi taotluse kohta vähendatud käibemaksumäära kohaldamiseks kodumajapidamiste kaugkütte-, maagaasi- ja elektritarnetele
(teatavaks tehtud numbri K(2006) 6592 all)
(Ainult lätikeelne tekst on autentne)
(2007/68/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1977. aasta kuuendat direktiivi 77/388/EMÜ kumuleeruvate käibemaksudega seotud liikmesriikide õigusaktide ühtlustamise kohta - ühine käibemaksusüsteem: ühtne maksubaas, (1) eriti selle artikli 12 lõike 3 punkti b,
ning arvestades järgmist:
(1)
19. aprillil 2006 komisjonile saadetud esialgses taotluses, millele järgnes 10. juulil 2006 registreeritud ametlik kiri, teatas Läti Vabariik komisjonile oma kavatsusest kohaldada kodumajapidamiste kaugkütte-, maagaasi- ja elektritarnetele vähendatud käibemaksumäära. Läti määratles kodumajapidamistena kõik lõpptarbijad, kellega asjaomased tarnelepingud on sõlmitud kui füüsiliste isikutega.
(2)
Vastavalt ühinemislepingu VIII lisale oli Lätile erandina direktiivi 77/388/EMÜ (edaspidi kuues käibemaksudirektiiv) artikli 12 lõike 3 punktist a lubatud säilitada kodumajapidamiste küttetarnete käibemaksuvabastus kuni 31. detsembrini 2004. Läti kohaldas kaugküttega kodumajapidamiste küttetarnete käibemaksuvabastust tegelikult ka pärast kõnealust kuupäeva.
(3)
Läti soovib kohaldada vähendatud käibemaksumäära (5 %) kodumajapidamiste kaugkütte-, maagaasi- ja elektritarnetele. Kõnealuste tarnete hulka ei kuulu äritegevuse või muu kutsetegevuse edendamiseks tehtavad tarned. Kõnealune käibemaksumäär ei põhjusta konkurentsimoonutust ega maksust tulenevaid muutusi kodumajapidamiste elektrienergia-, maagaasi- või küttetarbimises. Seda peamiselt seetõttu, et tehnilis-tehnoloogilisest vaatepunktist saab kolme nimetatud toodet alternatiivselt kasutada vaid kütmiseks. Kuna vähendatud käibemaksumäära kohaldamine on piiratud kodumajapidamistega, ei põhjusta selle kohaldamine juriidiliste isikute suhtes tõenäoliselt konkurentsimoonutust, kuna neil on õigus käibemaksu mahaarvamiseks ega ole seega vaja kanda käibemaksu lõplikke kulusid.
(4)
Peale selle muudeti nõukogu direktiiviga 2003/92/EÜ (2) kuuendas käibemaksudirektiivis sätestatud maagaasi ja elektrienergia tarnekohti käsitlevaid käibemaksueeskirju. Et tagada jaotusvõrkude kaudu tarnitava maagaasi ja elektri maksustamine riigis, kus neid tegelikult tarbitakse, maksustatakse need lõpptarbimisjärgus ehk üleandmisel ettevõtjatelt ja turustajatelt lõpptarbijaile kohas, kus klient tegelikult kasutab ja tarbib toodet. Kuna kaugkütte tarnimise valdkonnas puuduvad piiriülesed tehingud (on vaid kohalikud tehingud), ei ole ka ohtu konkurentsimoonutuse tekkeks kuuenda käibemaksudirektiivi artikli 12 lõike 3 punkti b tähenduses.
(5)
Kavandatud meede kuuenda käibemaksudirektiivi artikli 12 lõike 3 punkti b kohase vähendatud käibemaksu kohaldamiseks kodumajapidamiste kaugkütte-, maagaasi- ja elektritarnetele on piiratud tarnetega lõpptarbijaile. Vähendatud käibemaksumäära ei kohaldata maksukohustuslaste äritegevuse, kutsealase või muu majandustegevuse edendamiseks tehtavatele tarnetele.
(6)
Kuna meede on piiratud lõpptarbijaile tehtavate tarnetega ning seda ei kohaldata maksukohustuslaste äritegevuse, kutsealase või muu majandustegevuse edendamiseks tehtavatele tarnetele, peab eeldatav konkurentsi moonutamise oht olema olematu. Kuna kõnealuse direktiivi artikli 12 lõike 3 punktis b sätestatud tingimus on täidetud, peab Lätil alates käesoleva otsuse teatavakstegemisest olema võimalik kohaldada kõnealust meedet,
ON VASTU VÕTNUD KÄESOLEVA OTSUSE:
Artikkel 1
Läti võib kohaldada 10. juulil 2006 registreeritud kirjas teatatud meedet, mille eesmärk on kohaldada vähendatud käibemaksumäära kodumajapidamiste kaugkütte-, maagaasi- ja elektritarnetele, olenemata tootmis- ja tarnetingimustest.
Artikkel 2
Käesoleva otsuse kohaldamisel määratletakse kodumajapidamistena füüsilised isikud, kes lõpptarbimise eesmärgil saavad artiklis 1 osutatud tarneid, välistades seega nende ärilise, kutsealase või muu majandustegevuse edendamiseks tehtavad tarned.
Artikkel 3
Käesolev otsus on adresseeritud Läti Vabariigile.
Brüssel, 18. detsember 2006.

Labels: 2
1
14
0
3
18